PATVIRTINTA

Joniškio kultūros centro direktoriaus

2020 m. gruodžio 30 d. įsakymu Nr. V-33

**JONIŠKIO KULTŪROS CENTRO KORUPCIJOS PREVENCIJOS 2021–2023 METŲ PROGRAMA**

1. **SKYRIUS BENDROSIOS NUOSTATOS**
2. Joniškio kultūros centro korupcijos prevencijos 2021–2023 metų programa (toliau – Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos Seimo 2015 m. kovo 10 d. nutarimu Nr. XII-1537 ,,Dėl Lietuvos Respublikos nacionalinės kovos su korupcija 2015–2025 metų programos patvirtinimo“, kitais teisės aktais. Programa skirta korupcijos prevencijai Joniškio kultūros centre užtikrinti.
3. **Pagrindinis Programos tikslas** – šalinti korupcijos prielaidas Joniškio kultūros centre (toliau – Centras) ir jo skyriuose. Programa įgyvendinama nuosekliai ir veiksmingai tobulinant korupcijos prevencijos ir kontrolės sistemą, užtikrinant prevencijos ir kontrolės priemonių tęstinumą, darant teigiamą įtaką visuomeninio gyvenimo sritims ir didinant skaidrumą valstybėje. Programa siekiama didesnio sprendimų ir procedūrų skaidrumo, viešumo, atskaitingumo visuomenei ir atsižvelgiant į STT pateiktas rekomendacijas bei numatytas konkrečias priemones.
4. Programoje vartojamos sąvokos apibrėžtos Lietuvos Respublikos specialiųjų tyrimų tarnybos, Lietuvos Respublikos korupcijos prevencijos įstatymuose ir kituose įstatymuose apibrėžtas sąvokas.
5. Ši Programa pagrįsta bendradarbiavimo su visuomene, korupcijos prevencijos ir darbuotojų atsakomybės neišvengiamumo principais.
6. **Korupcija** – viešojo sektoriaus darbuotojo tiesioginis ar netiesioginis siekimas, reikalavimas arba priėmimas turtinės ar kitokios asmeninės naudos (dovanos, paslaugos, pažado, privilegijos) sau ar kitam asmeniui už atlikimą arba neatlikimą veiksmų pagal einamas pareigas, taip pat darbuotojo veiksmai arba neveikimas siekiant, reikalaujant turtinės ar kitokios asmeninės naudos sau arba kitam asmeniui ar šią naudą priimant, taip pat tiesioginis ar netiesioginis siūlymas ar suteikimas darbuotojui turtinės ar kitokios asmeninės naudos (dovanos, paslaugos, pažado, privilegijos) už atlikimą arba neatlikimą veiksmų pagal jo einamas pareigas, taip pat tarpininkavimas darant šioje dalyje nurodytas veikas.
7. **Korupcinio pobūdžio nusikalstamos veikos** – kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.
8. **Korupcijos požymiai** tiek viešajame, tiek privačiame sektoriuje kenkia valstybei ir jos teisės sistemai, todėl kovos priemonės turi būti nuoseklios ir visapusiškos. Prioritetinė sritis, kurioje korupcija gali pasireikšti yra viešieji pirkimai ir turto valdymas.
9. **Korupcijos prevencija** – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.
10. Programos įgyvendinimą koordinuoja asmuo, atsakingas už korupcijos prevenciją.

**II SKYRIUS**

**CENTRO VEIKLOS SITUACIJOS ANALIZĖ ANTIKORUPCINIU POŽIŪRIU**

10. Centro veiklos situacijos analizė antikorupciniu požiūriu atliekama vadovaujantis institucinio strateginio planavimo aplinkos analizės principais ir apima išorinių ir vidinių veiksnių, grėsmių ir galimybių analizę.

11. Analizuojant Centro veiklos situaciją ir vertinant išorinius ir vidinius veiksnius, galima pažymėti šias prielaidas:

11.1. institucines (motyvacinės karjeros sistemos nebuvimas, nedarbas, santykinai maži darbuotojų atlyginimai, darbuotojų, žinančių apie korupcijos atvejus, baimė dalyvauti antikorupcinėje veikloje);

11.2. visuomenines (nesipriešinimas korumpuotiems darbuotojams, piliečių pasyvumas antikorupcinėje veikloje);

11.3. teisines (teisės aktų netobulumas, dažnas jų keitimas, kontrolės sistemų, teisinių procedūrų ir priemonių netobulumas, svarbiausių etikos principų nesilaikymas);

**III SKYRIUS**

**PROGRAMOS TIKSLAI, UŽDAVINIAI IR VERTINIMO KRITERIJAI**

12. Programos tikslai –– sumažinti korupcijos mastą, padidinti skaidrumą, mažinti ir šalinti korupcijos pasireiškimo prielaidas Joniškio kultūros centre.

13. Uždaviniai programos tikslui pasiekti:

13.1. parengti 2021-2023 m. Korupcijos prevencijos programą, jos įgyvendinimo veiklos planą;

13.2. tobulinti antikorupcinę aplinką ir valdyti interesų konfliktus;

13.3. didinti įstaigos veiklos viešumą;

13.4. gerinti administracinių ir viešųjų paslaugų kokybę;

13.5. užtikrinti viešųjų pirkimų skaidrinimą;

13.6. skatinti nepakantumą korupcijos apraiškoms ir įgyvendinti neišvengiamos atsakomybės už neteisėtus veiksmus principą.

14. Korupcijos prevencijos tikslai ir uždaviniai įgyvendinami pagal Joniškio kultūros

centro direktoriaus įsakymu patvirtintą Priemonių planą.

**IV SKYRIUS**

**PROGRAMOS TIKSLŲ IR UŽDAVINIŲ VERTINIMO KRITERIJAI**

15. Programos rezultatyvumas nustatomas vadovaujantis kiekybės ir kokybės rodikliais:

15.1. įvykdytų Priemonių plano priemonių skaičius;

15.2. neįvykdytų Priemonių plano priemonių skaičius;

15.3. priemonių plano nurodytų priemonių įvykdymas laiko pažiūriu;

15.4. asmenų, pranešusių apie korupcinio pobūdžio teisės pažeidimus, skaičiaus pokytis;

15.5. ištirtų pažeidimų, susijusių su korupcija, skaičius;

15.6. anonimiškų ir oficialių pranešimų apie įtariamus pažeidimus santykis.

**V SKYRIUS**

**PROGRAMOS IGYVENDINIMAS, STEBĖSENA IR ATSKAITOMYBĖ**

16. Programos uždaviniams įgyvendinti sudaromas 2021-2023 metų Priemonių planas, kuris nustato priemones, tikslus, jų vykdymo terminus bei vykdytojus. Priemonių planas yra neatskiriama šios Programos dalis. Korupcijos prevencijos programa yra tvirtinama Joniškio kultūros centro direktoriaus įsakymu. Pasikeitus teisės aktams, turintiems įtakos korupcijos prevencijai Joniškio kultūros centras ar nustačius korupcijos atvejį, ne vėliau kaip per vieną mėnesį organizuojama Programos peržiūra ir esant poreikiui, rengiami jos patikslinimai (pakeitimai). Patikslinus (pakeitus) Programą, atitinkamai sprendžiama dėl Priemonių plano patikslinimo (pakeitimo). Programos nuostatos bei jos vykdymo priemonių Planas peržiūrimi kiekvienais metais, ne vėliau kaip iki sausio mėnesio paskutinės darbo dienos.

17. Kiekviena konkreti Priemonių plano priemonė vertinama pagal plane nustatytus vertinimo kriterijus.

18. Už Programos įgyvendinimą atsako Joniškio kultūros centro direktorius. Už Priemonių plane numatytų priemonių įvykdymą atsako plane nurodyti vykdytojai.

**VI SKYRIUS**

**PROGRAMOS FINANSAVIMAS**

19. Ši Programa vykdoma iš Joniškio kultūros centro biudžeto asignavimų.

**VII SKYRIUS**

**BAIGIAMOSIOS NUOSTATOS**

20. Ši Programa įsigalioja nuo jos patvirtinimo.

21. Asmenys, nesilaikantys šioje Programoje nustatytų reikalavimų, atsako pagal galiojančius Lietuvos Respublikos teisės aktus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_